Document ID: 32005R0488

ΚΑΝΟΝΙΣΜΌΣ (ΕΚ) αριθ. 488/2005 ΤΗΣ ΕΠΙΤΡΟΠΉΣ
της 21ης Μαρτίου 2005
για τα τέλη και δικαιώματα που εισπράττει ο Ευρωπαϊκός Οργανισμός Ασφάλειας της Αεροπορίας
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση ευρωπαϊκού οργανισμού ασφάλειας της αεροπορίας (1), και ιδίως το άρθρο 53 παράγραφος 1,
Μετά από διαβουλεύσεις με το διοικητικό συμβούλιο του Ευρωπαϊκού Οργανισμού Ασφάλειας της Αεροπορίας,
Εκτιμώντας τα ακόλουθα:
(1)
Τα έσοδα του Ευρωπαϊκού Οργανισμού Ασφάλειας της Αεροπορίας (εφεξής «ο Οργανισμός») προέρχονται από την εισφορά της Κοινότητας και κάθε άλλης χώρας που είναι συμβαλλόμενο μέρος στις συμφωνίες που αναφέρονται στο άρθρο 55 του κανονισμού (ΕΚ) αριθ. 1592/2002, τα τέλη που καταβάλλουν όσοι ζητούν πιστοποιητικά και εγκρίσεις που εκδίδει, διατηρεί ή τροποποιεί ο Οργανισμός και από τα δικαιώματα επί των δημοσιεύσεων, της διαδικασίας προσφυγής, της κατάρτισης και κάθε άλλης υπηρεσίας που εξασφαλίζει ο Οργανισμός.
(2)
Τα έσοδα και οι δαπάνες πρέπει να ισοσκελίζονται.
(3)
Τα δικαιώματα και τα τέλη που αναφέρονται στον παρόντα κανονισμό πρέπει να ζητούνται και να εισπράττονται αποκλειστικά από τον Οργανισμό, σε ευρώ. Καθορίζονται δε με διαφανή, δίκαιο και ομοιόμορφο τρόπο.
(4)
Τα τέλη που εισπράττει ο Οργανισμός δεν πρέπει να διακυβεύουν την ανταγωνιστικότητα των ενδιαφερόμενων ευρωπαϊκών βιομηχανιών. Εξάλλου, στον καθορισμό τους πρέπει να λαμβάνεται δεόντως υπόψη η δυνατότητα συνεισφοράς των μικρών επιχειρήσεων. Επιπλέον, η γεωγραφική θέση των επιχειρήσεων στα εδάφη των κρατών μελών δεν πρέπει να αποτελεί παράγοντα για την εισαγωγή διακρίσεων.
(5)
Ο αιτών πρέπει να πληροφορείται, κατά το δυνατόν, το προβλεπόμενο ποσό που πρέπει να καταβάλει για την υπηρεσία που θα του παρασχεθεί και τον τρόπο καταβολής πριν αρχίσει η παροχή της συγκεκριμένης υπηρεσίας. Τα κριτήρια που χρησιμεύουν ως βάση καθορισμού του ποσού πρέπει να είναι σαφή, ομοιόμορφα και δημοσιοποιημένα. Όταν είναι αδύνατον να καθορισθεί εκ των προτέρων το ποσό αυτό, ο αιτών πρέπει να ενημερώνεται σχετικά πριν αρχίσει η παροχή της συγκεκριμένης υπηρεσίας. Στην περίπτωση αυτή, πρέπει να συμφωνούνται εκ των προτέρων σαφείς λεπτομέρειες υπολογισμού του καταβλητέου για την παροχή της υπηρεσίας ποσού.
(6)
Το ποσό των τελών που οφείλει να καταβάλει ο αιτών εξαρτάται από την πολυπλοκότητα της εργασίας που εκτελεί ο Οργανισμός και από τον αντίστοιχο φόρτο εργασίας.
(7)
Η βιομηχανία πρέπει να διαθέτει καλή οικονομική εικόνα και να είναι σε θέση να προβλέψει το κόστος των τελών που θα πρέπει να καταβάλει. Ταυτόχρονα, είναι αναγκαίο να διατηρείται εξισορρόπηση μεταξύ των συνολικών δαπανών που αναλαμβάνει ο Οργανισμός για να φέρει σε πέρας τις εργασίες πιστοποίησης και του συνολικού προϊόντος που εισπράττει. Με βάση τα οικονομικά αποτελέσματα και τις προβλέψεις του Οργανισμού, πρέπει, επομένως, να επιτρέπεται η ετήσια αναθεώρηση του ύψους των τελών.
(8)
Η επιτροπή που έχει συγκροτηθεί βάσει του άρθρου 54 παράγραφος 1 του κανονισμού (ΕΚ) αριθ. 1592/2002 είναι σύμφωνη με τα μέτρα που προβλέπονται στον παρόντα κανονισμό,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΓΕΝΙΚΕΣ ΔΙΑΤΑΞΕΙΣ
Άρθρο 1
Ο παρών κανονισμός εφαρμόζεται στα δικαιώματα και τα τέλη που εισπράττει ο Ευρωπαϊκός Οργανισμός Ασφάλειας της Αεροπορίας (εφεξής «ο Οργανισμός») για τις υπηρεσίες που προσφέρει, συμπεριλαμβανομένης της προμήθειας εμπορευμάτων.
Καθορίζει, ιδίως, τις περιπτώσεις στις οποίες οφείλονται δικαιώματα και τέλη που αναφέρονται στο άρθρο 48 παράγραφος 1 του κανονισμού (ΕΚ) αριθ. 1592/2002, το ύψος αυτών των δικαιωμάτων και τελών και τις λεπτομέρειες καταβολής τους.
Άρθρο 2
Για τους σκοπούς του παρόντος κανονισμού, νοούνται ως:
α)
«δικαιώματα»: τα ποσά που εισπράττει ο Οργανισμός και χρεώνονται στον αιτούντα για υπηρεσίες, άλλες από τις εργασίες πιστοποίησης, που του παρέχει ο Οργανισμός·
β)
«τέλη»: τα ποσά που εισπράττει ο Οργανισμός και χρεώνονται στους αιτούντες για τη χορήγηση, τη διατήρηση ή την τροποποίηση των πιστοποιητικών και εγκρίσεων που αναφέρονται στο άρθρο 15 του κανονισμού (ΕΚ) αριθ. 1592/2002, τα οποία χορηγεί, διατηρεί ή τροποποιεί ο Οργανισμός·
γ)
«εργασίες πιστοποίησης»: όλες οι ενέργειες που αναλαμβάνει άμεσα ή έμμεσα ο Οργανισμός, για την έκδοση, τη διατήρηση ή την τροποποίηση των πιστοποιητικών και εγκρίσεων που αναφέρονται στο άρθρο 15 του κανονισμού (ΕΚ) αριθ. 1592/2002·
δ)
«αιτών»: κάθε νομικό ή φυσικό πρόσωπο που ζητεί να του παρασχεθεί κάποια υπηρεσία από τον Οργανισμό, συμπεριλαμβανομένης της διατήρησης ή της τροποποίησης ενός πιστοποιητικού ή μιας έγκρισης·
ε)
«άμεσες δαπάνες»: η μισθοδοσία του προσωπικού που εμπλέκεται άμεσα στις εργασίες πιστοποίησης, καθώς και τα οδοιπορικά του προσωπικού αυτού στο πλαίσιο των εργασιών πιστοποίησης·
στ)
«ειδικές δαπάνες»: τα έξοδα διανυκτέρευσης, σίτισης, τα έκτακτα έξοδα και τα οδοιπορικά που καταβάλλονται στο προσωπικό στο πλαίσιο των εργασιών πιστοποίησης·
ζ)
«έμμεσες δαπάνες»: το μερίδιο των γενικών εξόδων του Οργανισμού που απορρέει από τη διεξαγωγή των εργασιών πιστοποίησης, συμπεριλαμβανομένων εκείνων που προκύπτουν από την εκπόνηση μέρους του υλικού κανονιστικού χαρακτήρα·
η)
«πραγματικό κόστος»: η καθαρή δαπάνη στην οποία προβαίνει ο Οργανισμός·
θ)
«υλικό κανονιστικού χαρακτήρα»: η τεκμηρίωση την οποία εκπονεί ο Οργανισμός κατ’ εφαρμογή του άρθρου 14 παράγραφος 2 του κανονισμού (ΕΚ) αριθ. 1592/2002.
ΚΕΦΑΛΑΙΟ II
ΔΙΚΑΙΩΜΑΤΑ
Άρθρο 3
Ο Οργανισμός εισπράττει δικαιώματα για όλες τις υπηρεσίες, μεταξύ των οποίων είναι και η προμήθεια εμπορευμάτων, που παρέχει στους αιτούντες, εκτός:
α)
των εργασιών πιστοποίησης·
β)
της διαβίβασης των εγγράφων και πληροφοριών, οιασδήποτε μορφής, κατ’ εφαρμογή του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (2)·
γ)
των κειμένων που διατίθενται δωρεάν στον δικτυακό τόπο του Οργανισμού.
Ο Οργανισμός εισπράττει επίσης δικαιώματα για την κατάθεση προσφυγής κατά των αποφάσεών του κατ’ εφαρμογή του άρθρου 35 του κανονισμού (ΕΚ) αριθ. 1592/2002.
Άρθρο 4
1. Το ύψος των δικαιωμάτων που εισπράττει ο Οργανισμός ισούται προς το πραγματικό κόστος της παρεχόμενης υπηρεσίας, συμπεριλαμβανομένου του γεγονότος ότι ο Οργανισμός τίθεται στη διάθεση του αιτούντος.
2. Τα δικαιώματα που απαιτούνται για την κατάθεση προσφυγής κατ’ εφαρμογή του άρθρου 35 του κανονισμού (ΕΚ) αριθ. 1592/2002 έχουν τη μορφή εφάπαξ ποσού, το ύψος του οποίου καθορίζεται στο παράρτημα. Εφόσον η διαδικασία προσφυγής αποβεί υπέρ του προσφεύγοντος, αυτό το εφάπαξ ποσό του επιστρέφεται αυτόματα από τον Οργανισμό.
3. Το ποσό των δικαιωμάτων εκφράζεται σε ευρώ. Αυτό το ποσό γνωστοποιείται στον αιτούντα πριν από την εκτέλεση της υπηρεσίας, καθώς και ο τρόπος καταβολής των δικαιωμάτων.
Άρθρο 5
Τα δικαιώματα επιβαρύνουν τον αιτούντα ή, κατά περίπτωση, τον προσφεύγοντα.
Τα δικαιώματα ζητούνται σε ευρώ.
Εκτός της περίπτωσης αντίθετης συμβατικής ρύθμισης, τα δικαιώματα εισπράττονται πριν από την εκτέλεση της υπηρεσίας ή, ενδεχομένως, την έναρξη της διαδικασίας προσφυγής.
ΚΕΦΑΛΑΙΟ III
ΤΕΛΗ
Άρθρο 6
1. Τα τέλη εξασφαλίζουν επαρκή γενικά έσοδα για την κάλυψη όλων των δαπανών, άμεσων, έμμεσων και ειδικών, τις οποίες συνεπάγονται οι εργασίες πιστοποίησης, καθώς και των δαπανών τις οποίες συνεπάγεται ο σχετικός συνεχής έλεγχος.
2. Ο Οργανισμός οφείλει να διαχωρίζει τις δαπάνες που οφείλονται στις εργασίες πιστοποίησης από τα έσοδά του και από τις δαπάνες του.
Προς το σκοπό αυτό:
α)
τα τέλη που εισπράττει ο Οργανισμός για τις εργασίες πιστοποίησης καταχωρίζονται σε χωριστό λογαριασμό και αποτελούν αντικείμενο ανεξάρτητης λογιστικής·
β)
ο Οργανισμός τηρεί αναλυτική λογιστική, εσόδων και εξόδων· για κάθε δαπάνη αναφερόμενη στην ονοματολογία του προϋπολογισμού, μια κλείδα κατανομής καθορίζει το ποσοστό της δαπάνης που καταλογίζεται στις εργασίες πιστοποίησης.
3. Στην αρχή κάθε οικονομικού έτους, γίνεται γενική προσωρινή εκτίμηση των τελών. Η εκτίμηση αυτή πραγματοποιείται με βάση τα προηγούμενα οικονομικά αποτελέσματα του Οργανισμού, την κατάσταση προβλέψεων των εσόδων και εξόδων του και το προβλεπόμενο πρόγραμμα εργασίας του.
4. Για να αποφευχθεί οιαδήποτε διάκριση μεταξύ των επιχειρήσεων που είναι εγκατεστημένες στα εδάφη των κρατών μελών, τα οδοιπορικά τα οποία σχετίζονται με τις εργασίες πιστοποίησης που διεξάγονται για λογαριασμό αυτών των επιχειρήσεων αθροίζονται και κατανέμονται ομοιόμορφα στους αιτούντες.
5. Το παράρτημα επανεξετάζεται, και αναθεωρείται εφόσον χρειάζεται, εντός δεκατεσσάρων μηνών από την ημερομηνία έναρξης ισχύος του παρόντος κανονισμού. Ακολούθως, είναι δυνατόν να αναθεωρείται ετησίως.
Τα ποσά και οι συντελεστές που παρατίθενται στο παράρτημα δημοσιεύονται στο επίσημο έντυπο του Οργανισμού.
Άρθρο 7
Τα τέλη συντίθενται από ένα ή περισσότερα από τα ακόλουθα στοιχεία:
α)
από ένα πάγιο ποσό, το ύψος του οποίου ποικίλλει ανάλογα με την πολυπλοκότητα της εργασίας που εκτελεί ο Οργανισμός· οι διάφορες τιμές του πάγιου ποσού και των συντελεστών που τις επηρεάζουν αναγράφονται στο παράρτημα·
β)
ένα κυμαινόμενο ποσό ανάλογο του αντίστοιχου φόρτου εργασίας, το οποίο εκφράζεται σε αριθμό ωρών πολλαπλασιαζόμενου επί ενός ωριαίου συντελεστή υπολογιζόμενου σύμφωνα με το άρθρο 9 παράγραφος 2· το ύψος του ωριαίου συντελεστή ορίζεται στο παράρτημα·
γ)
το ισόποσο των ειδικών δαπανών μιας εργασίας πιστοποίησης, οι οποίες καλύπτονται εξ ολοκλήρου στο πραγματικό τους κόστος.
Άρθρο 8
1. Τα τέλη καθορίζονται σε τέτοιο ύψος ώστε:
Σ R = x D
Όπου:
Σ R
=
το ετήσιο προϊόν των εισπραττόμενων από τον Οργανισμό τελών
D
=
οι ετήσιες δαπάνες που εγγράφονται στον προϋπολογισμό του Οργανισμού
x
=
το ποσοστό των ετήσιων δαπανών που καταλογίζονται άμεσα ή έμμεσα στιςεργασίες πιστοποίησης
2. Κατά τη διάρκεια της μεταβατικής περιόδου που αναφέρεται στο άρθρο 53 παράγραφος 4 δεύτερο εδάφιο του κανονισμού (ΕΚ) αριθ. 1592/2002, μέρος της εισφοράς που αναφέρεται στο άρθρο 48 παράγραφος 1 στοιχείο α) του εν λόγω κανονισμού μπορεί να χρησιμοποιηθεί, εάν χρειασθεί, για την κάλυψη των εξόδων του Οργανισμού για τις εργασίες πιστοποίησης. Σε τέτοια περίπτωση, κατά την περίοδο αυτήν, τα τέλη καθορίζονται έτσι ώστε:
Σ R = x D - Cp
Όπου:
Cp
=
το μέρος της εισφοράς που αναφέρεται στο άρθρο 48 παράγραφος 1 στοιχείο α) του κανονισμού (ΕΚ) αριθ. 1592/2002, που χρησιμοποιήθηκε για τη χρηματοδότηση των εργασιών πιστοποίησης που διεξήγαγε ο Οργανισμός.
Από την 1η Ιανουαρίου 2008 το αργότερο, Cp = 0.
Άρθρο 9
1. Το ποσό των τελών εξαρτάται από τη πολυπλοκότητα της εργασίας πιστοποίησης και του αντίστοιχου φόρτου εργασίας. Καθορίζεται με την εφαρμογή του ακόλουθου τύπου:
R = F + (nh * t) + S
Όπου:
R
=
το οφειλόμενο τέλος
F
=
πάγιο μέρος, συναρτήσει της φύσης της εκτελούμενης εργασίας (βλέπε παράρτημα)
nh
=
αριθμός τιμολογημένων ωρών (εφόσον εφαρμόζεται, βλέπε παράρτημα)
t
=
ωριαίος συντελεστής (εφόσον εφαρμόζεται, βλέπε παράρτημα)
S
=
ειδικές δαπάνες
2. Ο ωριαίος συντελεστής (t) καθορίζεται από το ετήσιο συνολικό μισθολογικό κόστος του προσωπικού του Οργανισμού που εμπλέκεται άμεσα στις εργασίες πιστοποίησης. Υπολογίζεται με τον ακόλουθο τύπο:
t = Cs/N
Όπου:
Cs
=
συνολικό μισθολογικό κόστος (μισθοί, συνταξιοδοτικές εισφορές και κοινωνικές εισφορές) του προσωπικού του Οργανισμού που εμπλέκεται άμεσα στις εργασίες πιστοποίησης
N
=
ετήσιο σύνολο ωρών εργασίας του προσωπικού του Οργανισμού που εμπλέκεται άμεσα στις εργασίες πιστοποίησης
Άρθρο 10
Με την επιφύλαξη του άρθρου 9, σε περίπτωση διεξαγωγής μέρους ή ολόκληρης εργασίας πιστοποίησης εκτός των εδαφών των κρατών μελών, τα οδοιπορικά εκτός αυτών των εδαφών περιλαμβάνονται στα τέλη που τιμολογούνται στον αιτούντα. Για την εργασία αυτή, ή για μέρος της εργασίας, το ύψος των τελών καθορίζεται με τον ακόλουθο τύπο:
R = F + (nh * t) + S + V
Όπου:
R
=
τα οφειλόμενα τέλη
F
=
το πάγιο μέρος, ανάλογα με τη φύση της πραγματοποιούμενης εργασίας (βλέπε παράρτημα)
nh
=
αριθμός τιμολογημένων ωρών (εφόσον εφαρμόζεται, βλέπε παράρτημα)
t
=
ωριαίος συντελεστής (εφόσον εφαρμόζεται, βλέπε παράρτημα)
S
=
ειδικές δαπάνες
V
=
πρόσθετα οδοιπορικά
Στα πρόσθετα οδοιπορικά που τιμολογούνται στον αιτούντα περιλαμβάνονται τα πραγματικά έξοδα μεταφοράς εκτός των εδαφών των κρατών και ο χρόνος που δαπάνησαν οι εμπειρογνώμονες στις μεταφορές αυτές, ο οποίος τιμολογείται με ωριαίο συντελεστή.
Άρθρο 11
Εφόσον το ζητήσει ο αιτών, μια εργασία πιστοποίησης μπορεί να διεξαχθεί με ιδιαίτερο τρόπο εφόσον συμφωνήσει ο διευθυντής.
Στην περίπτωση αυτή, η εργασία πιστοποίησης διεξάγεται ως εξής:
α)
με τη διάθεση κατηγοριών του προσωπικού που κανονικά ο Οργανισμός δεν θα χρησιμοποιούσε εάν ακολουθούσε τις συνήθεις διαδικασίες του, ή/και
β)
με τη διάθεση δυναμικού έτσι ώστε η εργασία να διεξαχθεί σε συντομότερο διάστημα σε σύγκριση με τις συνήθεις διαδικασίες του Οργανισμού.
Στην περίπτωση αυτή, εφαρμόζεται στα εισπραττόμενα τέλη έκτακτη προσαύξηση για να αντισταθμισθούν εξ ολοκλήρου τα έξοδα στα οποία προέβη ο Οργανισμός προκειμένου να ανταποκριθεί σε αυτό το ιδιαίτερο αίτημα.
Άρθρο 12
1. Τα τέλη χρεώνονται στον αιτούντα και ζητούνται σε ευρώ.
2. Η έκδοση, η διατήρηση ή η τροποποίηση ενός πιστοποιητικού ή μιας έγκρισης υπόκεινται στην καταβολή όλων των οφειλόμενων τελών. Σε περίπτωση που τα τέλη δεν καταβληθούν, ο Οργανισμός μπορεί να ανακαλέσει το σχετικό πιστοποιητικό ή τη σχετική έγκριση, αφού προηγουμένως ειδοποιήσει επίσημα τον αιτούντα.
3. Η κλίμακα των τελών που εφαρμόζει ο Οργανισμός, καθώς και ο τρόπος καταβολής τους, κοινοποιούνται στον αιτούντα κατά την κατάθεση της αίτησής του.
4. Για τις εργασίες πιστοποίησης που συνεπάγονται καταβολή μεταβλητού μέρους τελών, ο Οργανισμός παρέχει στον αιτούντα εκτίμηση των δαπανών, την οποία ο αιτών πρέπει να εγκρίνει πριν αρχίσει η σχετική εργασία. Η εκτίμηση τροποποιείται από τον Οργανισμό εάν η εργασία αποδειχθεί απλούστερη και ταχύτερη από ό,τι είχε αρχικά προβλεφθεί ή, αντίθετα, πολυπλοκότερη και πιο χρονοβόρα από ό,τι είχε μπορέσει ευλόγως να προβλέψει ο Οργανισμός.
5. Για τις εργασίες πιστοποίησης για τις οποίες οφείλεται μόνον πάγιο μέρος των τελών, το ήμισυ του παγίου μέρους καταβάλλεται πριν αρχίσει η σχετική εργασία, το δε υπόλοιπο καταβάλλεται με τη χορήγηση του πιστοποιητικού ή της έγκρισης.
6. Για τις εργασίες πιστοποίησης που συνεπάγονται καταβολή μεταβλητού μέρους τελών, το 30 % του συνολικού ποσού των οφειλόμενων τελών (καθώς και του τυχόν παγίου μέρους αυτών) καταβάλλεται πριν αρχίσει η σχετική εργασία και το 40 % του ποσού αυτού καταβάλλεται με την πρόοδο των εργασιών, σε τριμηνιαίες δόσεις. Το υπόλοιπο 30 % καταβάλλεται με τη χορήγηση του πιστοποιητικού ή της έγκρισης.
7. Τα τέλη που συνδέονται με τη διατήρηση των υφισταμένων πιστοποιητικών και εγκρίσεων καταβάλλονται σύμφωνα με χρονοδιάγραμμα που αποφασίζει και κοινοποιεί ο Οργανισμός στους κατόχους των πιστοποιητικών και των εγκρίσεων. Το χρονοδιάγραμμα βασίζεται στις επιθεωρήσεις που διεξάγει ο Οργανισμός προκειμένου να επαληθεύσει τη διατήρηση της ισχύος αυτών των πιστοποιητικών και εγκρίσεων.
8. Εάν, μετά από μια πρώτη εξέταση, ο Οργανισμός αποφασίσει να μην δώσει συνέχεια σε αίτηση, όλα τα τέλη που έχει ήδη εισπράξει επιστρέφονται στον αιτούντα, εκτός από ένα ποσό με το οποίο θα καλυφθούν τα διοικητικά έξοδα εξέτασης της αίτησης. Το ποσό αυτό ισούται με το πάγιο τέλος D που παρατίθεται στο παράρτημα.
9. Εάν ο Οργανισμός διακόψει μια εργασία πιστοποίησης λόγω ανεπαρκών μέσων του αιτούντος, ή διότι ο αιτών δεν τηρεί τις υποχρεώσεις που του αναλογούν, ο Οργανισμός ζητεί το υπόλοιπο όλων των οφειλόμενων τελών τη στιγμή που διακόπτει την εργασία του.
ΚΕΦΑΛΑΙΟ IV
ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
Άρθρο 13
Από την 1η Ιουνίου 2005 τα τέλη για εργασίες πιστοποίησης ζητεί και εισπράττει αποκλειστικά ο Οργανισμός.
Τα κράτη μέλη δεν εισπράττουν τέλη για τις εργασίες πιστοποίησης, ακόμη και όταν τις διεξάγουν για λογαριασμό του Οργανισμού.
Ο Οργανισμός επιστρέφει τα τέλη στα κράτη μέλη για τις εργασίες πιστοποίησης που πραγματοποιούν για λογαριασμό του.
Για τις εργασίες πιστοποίησης που πραγματοποιούν τα κράτη μέλη για λογαριασμό του Οργανισμού, οι οποίες έχουν αρχίσει πριν από την 1η Ιουνίου 2005, τα τέλη εισπράττονται από τον Οργανισμό έτσι ώστε να αποφευχθεί η διπλή καταβολή τους από τον αιτούντα.
Άρθρο 14
Για την εφαρμογή του παρόντος κανονισμού, και το αργότερο 30 ημέρες πριν από την ημερομηνία εφαρμογής των άρθρων 1 έως 13, ο Οργανισμός επιβεβαιώνει γραπτώς στην Επιτροπή ότι είναι σε θέση να αναλάβει τα καθήκοντα που του ανατίθενται με τον παρόντα κανονισμό, και ιδίως να υπολογίζει και να χρεώνει τα ποσά των τελών που οφείλουν οι αιτούντες και να πραγματοποιεί τις επιστροφές προς τα κράτη μέλη.
Άρθρο 15
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Τα άρθρα 1 έως 13 εφαρμόζονται από την 1η Ιουνίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Μαρτίου 2005.

Labels: 3
8
4
15